b'\n_START_ARTICLE_\nTerme \xc4\x8cate\xc5\xbe\n_START_PARAGRAPH_\nTerme \xc4\x8cate\xc5\xbe so naravno zdravili\xc5\xa1\xc4\x8de in \xc5\xa1portno-rekreacijsko sredi\xc5\xa1\xc4\x8de s termalno riviero, oddaljeno okoli 1,5 km od naselja \xc4\x8cate\xc5\xbe ob Savi. So najve\xc4\x8dje slovensko zdravili\xc5\xa1\xc4\x8de.\n_START_SECTION_\nGeografija\n_START_PARAGRAPH_\nTerme \xc4\x8cate\xc5\xbe le\xc5\xbeijo na nadmorski vi\xc5\xa1ini okoli 145 mnm v dolini na desnem bregu Save ob avtocesti Ljubljana - Zagreb oddaljene okoli 1,5 km od naselja \xc4\x8cate\xc5\xbe ob Savi na za\xc4\x8detku severnih pobo\xc4\x8dij vinorodnih in gozdnatih Gorjancev na aluvialni terasi vzhodno od soto\xc4\x8dja Krka in Save.\n_START_SECTION_\nZgodovina\n_START_PARAGRAPH_\nTople vrelce na podro\xc4\x8dju dana\xc5\xa1njih term so prvi\xc4\x8d odkrili leta 1797, a jih je 1842 preplavila Sava. Vrelci so bili ponovno odkriti 1854. \xc4\x8cate\xc5\xa1ke toplice so v letih 1924 pri\xc4\x8deli urejati v zdravili\xc5\xa1\xc4\x8de. Pravi zagon pa so dosegli po letu 1963, ko so zgradili prve moderne objekte. Terme \xc4\x8cate\xc5\xbe so danes eno najve\xc4\x8djih slovenskih naravnih zdravili\xc5\xa1\xc4\x8d s pestro izbiro produktov za vse generacije: atraktivni vodni programi, wellness in zdravstvene storitve, \xc5\xa1portne vsebine, kongresna ponudba, ..._NEWLINE_Pred raziskavami z vrtanjem 1957 so iz proda v globini 7-12 m \xc4\x8drpali manj\xc5\xa1e koli\xc4\x8dine vode s temperaturo 54 \xc2\xbaC, leta 1958 pa so na globini 56 m v terciarnem litavskem apnencu zajeli vodo s temperaturo 58 \xc2\xbaC. Raziskave po letu 1964 pa so na globini 300 m v triasnem dolomitu odkrile vodo s temperaturo 57-64 \xc2\xbaC. To vodo danes \xc4\x8drpajo v koli\xc4\x8dini 80 l/sek., kar zado\xc5\xa1\xc4\x8da za potrebe rekraacijskih bazenov, zdravili\xc5\xa1\xc4\x8da in ogrevanje rastlinjakov. Glavne vrtine za Terme \xc4\x8cate\xc5\xbe je lociral geofizik Janez K. Lapajne.'